Hjertet på det rette sted – det må man sige, at ægteparret Såby har. I ni uger har de gratis lavet mad til fattige familier – og det er noget, de har tænkt sig at blive ved med. Det startede med, at de på Facebook stødte på en, der havde brug for hjælp. De tilbød vedkommende et par portioner gratis mad. Maden faldt i god jord, men ægteparret på Mors fandt hurtigt ud af, at de langt fra var de eneste, der havde behov. - Vi havde regnet med, at vi kunne hjælpe otte-ti mennesker, men de ti mennesker er jo blevet tyve-doblet. Det er helt uhyggeligt så mange, der har behov for hjælp, siger Brian Såby, der er uddannet kok. De mange råvarer er i høj grad sponsoreret af lokale forretninger. - De folk, vi hjælper, er dem som ikke kan få enderne til at hænge sammen. Det er tit børnefamilier, som ikke har råd til mad sidst på måneden, når alle andre regninger er betalt, siger Brian Såby. Alt maden bliver lavet fra hjemmet på Mors.

Opsummering:
Et ægtepar fra Karby har besluttet at gøre en god gerning. De vil lave mad til dem, der trænger.